作者:張說
標題:雜詩四首
內容:抱燻心常焦，舉旆心常搖。天長地自久，歡樂能幾朝。君看西陵樹，歌舞為誰嬌。山閑苦積雨，木落悲時遽。賞心凡幾人，良辰在何處。觸石滿堂侈，灑我終夕慮。客鳥懷主人，銜花未能去。剖珠貴分明，琢玉思堅貞。要君意如此，終始莫相輕。問子青霞意，何事留朱軒。自言心遠俗，未始跡辭喧。過蒙良時幸，側息吏途煩。簪纓非宿好，文史棄前言。夕臥北窗下，夢歸南山園。白雲慚幽谷，清風愧泉源。十年茲賞廢，佳期今複存。掛冠謝朝侶，星駕別君門。默唸群疑起，玄通百慮清。初心滅陽豔，複見湛虛明。悟滅心非盡，求虛見後生。應將無住法，修到不成名。